惠州豐湖
作者：劉攽
朝代：宋

paragraphs: 昔在葛稚川，求爲勾漏令。
丹砂頗易得，羅浮聚仙聖。
窮荒非人情，適己自無競。
千歲若須臾，斯人已遼敻。
忽聞惠州守，修舊有佳政。
漲泉作豐湖，百頃湛明鏡。
芰荷爭秀發，魚鳥恣潛泳。
新疇日已多，耕者樂其盛。
高齋面空闊，寫影窮綠凈。
長嘯來清風，炎蒸亦無病。
勤憂本劭農，爽豁頼怡性。
寧須學神仙，豈必謝朝請。
明珠還合浦，夙昔人相慶。
君有近郭田，足繼甘棠咏。